## El Consell aprova el decret que regula el registre europeu de les indicacions geogràfiques per a productes artesanals i industrials de la Comunitat Valenciana

*** També es crea la comissió de valoració d’indicacions geogràfiques de productes artesanals i industrials de la Comunitat Valenciana
* L’objectiu és conferir un dret de propietat intel·lectual i industrial que protegisca jurídicament els noms geogràfics que identifiquen productes artesanals i industrials originaris d’un lloc, regió o país específic, i que la qualitat, el renom o una altra característica dels quals es puga atribuir fonamentalment al seu origen geogràfic**

El Consell ha aprovat el decret que regula la fase nacional dels procediments de registre, modificació i anul·lació de les indicacions geogràfiques per a productes artesanals i industrials de la Comunitat Valenciana en el registre de la Unió Europea.

L’objecte de la norma és establir el règim regulador i del control oficial de les indicacions geogràfiques per a productes artesanals i industrials que se circumscriuen a l’àmbit valencià. A més, es crea la comissió de valoració de les indicacions geogràfiques de productes artesanals i industrials de la Comunitat Valenciana.

L’objectiu d’este nou sistema és conferir un dret de propietat intel·lectual i industrial que protegisca jurídicament els noms geogràfics que identifiquen productes artesanals i industrials que siguen originaris d’un lloc, una regió o un país específic, que la qualitat, el renom o una altra característica dels quals es puga atribuir fonamentalment al seu origen geogràfic i que almenys una de les seues fases de producció tinga lloc en la zona geogràfica definida.

**Dos fases**

De conformitat amb el Reglament de la UE 2023/2411, per a obtindre protecció com a indicacions geogràfiques, els noms han de registrar-se únicament pel que fa a la Unió. El procediment ordinari per al registre d’una indicació geogràfica ha de comprendre dos fases: els estats membres han de ser responsables de la primera fase nacional i l’Oficina de la Propietat Intel·lectual de la Unió Europea (EUIPO) ha de ser responsable de la segona fase.

Pel que respecta a les indicacions geogràfiques de productes artesanals i industrials l’àmbit territorial dels quals es limite a una única comunitat o ciutat autònoma, seran les comunitats o ciutats autònomes, en l’àmbit de les seues respectives competències, les autoritats competents per a la tramitació de la fase nacional dels procediments de registre, incloses l’oposició, la modificació del plec de condicions i l’anul·lació del registre de les indicacions geogràfiques de productes artesanals i industrials.

Per la seua banda, l’Oficina Espanyola de Patents i Marques (OEPM) actuarà d’enllaç entre els òrgans competents de les comunitats o ciutats autònomes i l’EUIPO, en relació amb estes indicacions geogràfiques d’àmbit autonòmic.

La implementació i el desenrotllament posterior d’este decret, la vigència del qual és indefinida, no tindrà cap repercussió econòmica per a la Conselleria d’Indústria, Turisme, Innovació i Comerç, competent en matèria d’internacionalització.

Fecha: 12/12/2025